insiderhandel
Insiderhandel, (1. led af eng. insider 'person i inderkredsen', af inside 'inden for'), handel med børsnoterede værdipapirer, der foretages af personer, som har oplysninger, der kan antages at påvirke kursdannelsen, hvis de blev offentliggjort. Oplysningerne kan fx være en beslutning om ændring af en aktiekapital eller opsigelse af en væsentlig kontrakt. Informationer anses først for offentliggjort, når de generelt er videreformidlet til aktiemarkedet; sker offentliggørelsen ved en meddelelse til Fondsbørsen, anses oplysningen først for offentliggjort, når den er videresendt fra børsen.
Uanset om det sker som spekulation eller ej, er insiderhandel strafbar ifølge lov om værdipapirhandel mv.; straffebestemmelserne omfatter alle, fx også en chauffør, der tilfældigt har hørt en fortrolig samtale. Reglerne om insiderhandel skal sikre et stabilt aktiemarked og hindre misbrug af oplysninger.